เปิดชื่อ 11 หุ้น เข้าข่ายถูกเพิกถอน
เปิดชื่อ 11 หุ้น เข้าข่ายถูกเพิกถอน ระยะที่ 3 ตลท.จี้เร่งดำเนินการแก้ไขเหตุเพิกถอน-ยื่นคำขอพ้นเหตุเพิกถอน ภายในวันนี้ หากไม่ส่งข้อมูลจะพิจารณาเพิกถอนหุ้นสามัญจากการเป็นหลักทรัพย์จดทะเบียน
31 มี.ค. 2560

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) แจ้งเตือนบริษัทจดทะเบียนที่เข้าข่ายอาจถูกเพิกถอน ระยะที่ 3 จำนวน 11 บริษัท ประกอบด้วย 2 กลุ่ม ได้แก่ กลุ่มที่ 1 บริษัทที่ตลาดหลักทรัพย์ฯ ให้เวลาแก้ไขเหตุเพิกถอนจนถึงวันที่ 31 มีนาคม 2560 จำนวน 10 บริษัท และกลุ่มที่ 2 บริษัทที่เข้าข่ายอาจถูกเพิกถอน ระยะที่ 3 ซึ่งจะต้องแก้ไขเหตุเพิกถอน ภายในวันที่ 31 มีนาคม 2560 โดยอาจขอขยายเวลาฟื้นฟูกิจการอีก 1 ปี จำนวน 1 บริษัท
สำหรับรายชื่อกลุ่มที่ 1 มีทั้งหมดดังนี้
บริษัท บางกอกรับเบอร์ จำกัด (มหาชน) หรือ BRC , บริษัท เคเทค คอนสตรัคชั่น จำกัด (มหาชน) หรือ KTECH , บริษัท ปุ๋ยเอ็นเอฟซี จำกัด (มหาชน) หรือ NFC , บริษัท ผลิตภัณฑ์อาหารกว้างไพศาล จำกัด (มหาชน) หรือ POMPUI , บริษัท ซาฟารีเวิลด์ จำกัด (มหาชน) หรือ SAFARI , บริษัท ทุ่งคาฮาเบอร์ จำกัด (มหาชน) หรือ THL
อีกทั้ง บริษัท เวนเจอร์ อินคอร์ปอเรชั่น จำกัด (มหาชน) หรือ VI , บริษัท เวิลด์ คอร์ปอเรชั่น จำกัด (มหาชน) หรือ WORLD บริษัท ดับบลิวพี เอ็นเนอร์ยี่ จำกัด (มหาชน) หรือ WP , บริษัท วีรีเทล จำกัด (มหาชน) หรือ WR ขณะที่กลุ่มที่ 2 คือบริษัท ยงไทย จำกัด (มหาชน) หรือ YCI
ทั้งนี้ตลท.ขอให้บริษัทเร่งดำเนินการแก้ไขเหตุเพิกถอนและยื่นคำขอพ้นเหตุเพิกถอน หรือคำขอขยายระยะเวลาแก้ไขเหตุ แห่งการเพิกถอนแล้วแต่กรณี มายังตลาดหลักทรัพย์ฯ ภายในวันที่ 31 มีนาคม 2560 หากครบระยะเวลาดังกล่าว บริษัทจดทะเบียนยังไม่สามารถดำเนินการได้ ตลาดหลักทรัพย์ฯจะพิจารณาดำเนินการตามขั้นตอนการเพิกถอนหุ้นสามัญของบริษัทจากการเป็นหลักทรัพย์จดทะเบียนต่อไป